Imtella' Frar 2, 2021 Rapport: Glen Falzon Waqt li diversi kumpaniji tal-farmaċewtika madwar id-dinja qegħdin f'ġirja kontra l-ħin biex jiżviluppaw tilqima kontra l-pandemija tal-Covid-19, kumpanija Maltija rnexxielha tiżviluppa ammont ta' tilqim li qed iwassal biex jonqsu l-ammont ta' mwiet tal-ħut madwar id-dinja. F'kummenti lil Television Malta, ix-Xjentist Simeon Deguara qal li l-kumpanija rnexxielha tgħaqqad ir-riċerka mal-innovazzjoni biex tħares l-industrija tal-akwakultura bi prattiċi li ma jagħmlux ħsara ambjentali filwaqt li tissalvagwardja l-popolazzjoni tal-ħut. Il-kumpanija AquaBio Tech Group fetħet il-bibien tagħha f'Malta fl-1998. Illum tħaddem 85 persuna, l-iktar xjentisti, li ta' kuljum iħabirku biex jiżviluppaw tilqim differenti kontra mard li jaffettwa l-ħut. Ix-xjentist Simeon Deguara qal li bis-saħħa tar-riċerka u l-innovazzjoni l-kumpanija bil-faċilitajiet tagħha fil-Mosta żviluppat tilqim li ġie approvat mill-Unjoni Ewropea u anki jinbiegħ saħansitra fl-Amerka ta' Isfel. "Inlaqqmu l-ħut u naraw vaċċin jaħdimx. Dan jieħu ħafna żmien u ħafna esperimenti u hawnhekk rajna vaċċini li jaħdmu 100%. Għenna kumpaniji biex noħolqu vaċċini biex il-ħut ma jmutx. Dr Deguara qal li innovazzjoni oħra tittratta l-għalf tal-ħut li jkun ġej mill-insetti li jieklu l-fdalijiet tal-ikel fosthom qxur tal-ħaxix u l-frott. Dan hu prodott li ġej mill-insetti li nistgħu nagħlfuhom mill-iskart organiku tagħna. Mela inti qed tuża problema biex tkabbar il-ħut u biex in-nies tkun tista' tiekol. Fi żjara lill-kumpanija, il-Ministru għall-Innovazzjoni, Owen Bonnici, qal li din il-kumpanija għandha sservi ta' xprun għall-innovazzjoni f'Malta. "Persważ li Malta għandha l-ingredjenti kollha li Malta tkun il-gżira tar-riċerka fejn f'pajjiżna nsaħħu ekosistema ta' innovazzjoni li twassal biex inkunu fuq quddiem nett tar-riċerka. Bir-riċerka nistgħu nkunu noħolqu impjiegi ġodda li jkunu impjiegi tal-futur." Il-kumpanija AquaBio Tech Group irċeviet iktar minn €2 miljun għar-riċerka f'fondi Ewropej.